Elisabeth Arnold (RV), 2003-03-14:
Det Radikale Venstre har jo tidligere givet sin tilslutning
til den rammeafgørelse, som ligger til grund for den ændring af udleveringsloven, der er til behandling her i dag, og vi er derfor i udgangspunktet naturligvis positive over for forslaget og agter at støtte det.
Netop de konkrete sager vil jo altid være spektakulære, være nogle, hvor man kan sige: Jamen det her kan ikke være rigtigt. Den sag, som jeg også har noteret i min forberedelse til i dag, har netop været den sag, der udspillede sig i Grækenland, hvor to unge mennesker blev anklaget og dømt for menneskesmugling, men ved en meget kort og meget summarisk retssag, tilsyneladende uden tilstrækkelige tilbud om forsvarsadvokat og uden tilstrækkelig tolkebistand. Det er klart, at med sådan en sag in mente må man sige, at det sætter altså denne her udleveringsaftale under pres.
Det gør det, det kan vi lige så godt sige helt klart.
Det sætter ikke EU under nogen som helst form for pres, men det er det nationale retssystem i Grækenland, som her åbenbart viser sig at have nogle svagheder, som gør, at vi må sige, at hvis der er en sag, hvor en dansk statsborger i Danmark bliver forlangt udleveret af Grækenland, fordi han er under mistanke for at have gjort noget ulovligt af en vis grovhed i Grækenland, så må de danske myndigheder sige, at det er vi betænkelige ved, for vi har eksempler på, at danskere, der er grebet på fersk gerning i Grækenland, har fået en unfair retssag, og det må de ikke få ifølge vores almindelige forpligtelser over for menneskerettighedsinstitutionerne, og derfor tør vi simpelt hen ikke udlevere danske statsborgere til det græske retssystem.
Sådan en sag som den med Grækenland er vigtig, fordi den illustrerer, hvordan retssystemet i det pågældende land fungerer, og derfor kommer det til at påvirke de afgørelser, der vil ske som følge af denne her udleveringsaftale, når denne her udleveringslovgivning bliver lavet.
Så jeg mener, at der er al mulig grund til at sige, at vi skal have en grundig udvalgsbehandling.
Nu har vi nogle ekstra eksempler på, hvad der kan ske.
Men det er klart, at det er det nationale retssystem, der her vil blive målt med en international alen, og det vil være helt klart, at det enkelte lands retssystem vil blive holdt op mod det retssystem, de andre lande har, og derved kommer der en meget nyttig sammenligningsproces, hvor man kan spørge: Er det virkelig rimeligt, at vi har så store forskelle, og er der nogle lande, som skal gøre sig meget stor umage for at have et retssystem, som alle de øvrige lande kan være helt trygge ved?
Sagen er jo netop, at alle landene har underskrevet og tiltrådt nøjagtig de samme menneskerettighedskonventioner, men tilsyneladende ikke har helt den samme opfattelse af, hvor grundig man skal være i overholdelsen af dem.
Fra Det Radikale Venstres side er vi klar over, at det er et stort skridt at tage at lave denne her udleveringslov og have rammeaftalen i det hele taget, men vi er overbeviste om, at det er det rigtige at have en lovgivning, der sikrer, at det sted, hvor forbrydelsen eller lovovertrædelsen er begået, det lands myndigheder skal også føre retssagen.
Det er det lands regler, der skal gælde for sagens endelige afgørelse.
Derfor støtter vi lovforslaget, men vi vil også meget, meget gerne have disse forskellige tvivlsspørgsmål belyst grundigt i Retsudvalget.